අපි ඉස්කෝලෙ යන කාලෙ පිරිමි ඉස්කෝලෙක එක අයියා කෙනෙක් හිටියා ගෑණු ලමයින්ගෙ පුදුමාකාර ආකර්ශනයක් තිබුන. ඇත්තටම එයාට කියන තරම් මහා කඩවසම් බවක් තිබුනෙ නෑ. ඒත් ගෑණු ලමයින්ගෙ ආකර්ශනය සීනි ගොඩට ඇදෙන කූඹි වගේ තත්වයක් තිබුනෙ. හැබැයි කියන්නම ඕනෙ කැත කොළුවෙකුත් නෙවෙයි. 

ඕක ගැන මහා පෞරුෂයක් තියන කඩවසම් අයියලා විස්සෝපෙන් හිටියෙ කියලා බස් එකේ ඕපදූප හොය හොය හිටිය පොඩි කෙල්ලො සෙට් එකක් උන අපි දැනගත්තා. ඒ වගේම ඒ ගැන අපිට කුතුහලයකුත් ඇති උනා. 

ඔය අතරේ එක්තරා පිරිමි පාසැලක ලස්සන අයියා කෙනෙක් ලස්සන අක්කා කෙනෙක් පස්සෙන් ගියා. ඒ අක්කා කලින් කිව්ව කෙල්ලො ආකර්ශනය වෙන අයියා එක්ක යාලු උනා. 

මේකට තරහ ගිය ලස්සන අයියා අක්කා හම්බවෙලා අහලා "මගෙ මොනවද අඩු ඇයි මෙහෙම කරන්නෙ?" කියලා 

ඒ අක්කා කියලා තිබ්බා "ඔයා යාලු වෙලා හිටිය එක කෙල්ලෙකුට පුළුවන් උනාද ගායකයෙක් නළුවෙක් එක්ක යාළු වෙන්න. ඒකට අරයා යාළු වෙලා හිටිය හැමෝම දැන් යාළු වෙලා ඉන්නෙ ප්‍රසිද්ධ අය එක්ක" කියලා අවාරෙට ගහන හෙනයක් වගේ. 

අයියා බේරුන එක ගැන සතුටෙන් ආකර්ශන අයියා හම්බවෙලා එයාට පුද්ගලිකව ස්තූති කරලා කියලා තිබ්බා ඉක්මනට තව කෙනෙක් හොයාගනින් කියලා. 

ආකර්ශන අයියගෙ විශ්වීය ආකර්ශනය වෙලා තිබ්බෙ එයා යාළුවෙන හැමෝම ඉක්මනින්ම ප්‍රසිද්ධ අය හොයාගැනීම.

නිල්මිණි සමන්තිලක